Wir, nachbenēpten Hans Stoͤlli, die zitt schulthes zuͦ Olten und vogt in dem ampt zuͦ Goͤszgen, und Ludwig Zechendˀ vō Arow, bekennēt offenlich und tuͦn kunt mengklichem mit disem brieff,
als denn stoͤsz und spen̄ gewessen sind zwùschn̄t den erwirdigen, geistlichen frowen, eptischin und gemeinem covent des closters zuͦ Kùngsfelden, unsern gnedign̄ frowen, an einē und dem
erwirdigen gotzhus zuͦ Lostorff am andren teil. dor umb ich, obgenantˀ vogt, einen guͤtlichen tag fùr mich gen Olten gemachet, uff mentag nechst vor unser liebn̄ frowen tag der ✳
liechtmesz, den bed teil gesuͦcht. insunders die obgenanten unser gnedign̄ frow̄en von Kungsfelden durch den erbren Hansen Widmer, iren pfruͤnder und die zitt irs jarzitz amptes
pflegˀ, und das gotzhus zuͦ Lostorff durch die erbren Hansen Hossen Schiesser und Wernlin Kuͤnterlin, die zitt pfleger des selb̄n gotzhus. und clagt der yetz genāt Widmer anstatt und in
namen der genanten unser frow̄en von Kungsfelden, wie das die selb̄n frow̄en vor vil jaren ein matten, gelegen zuͦ Lostorff, sind zwey manwerch, fùr ledig eygen erkoufft habn̄t von
dem erwirdigen herˀn her Heinrichn̄ von Goͤszgen, kilcheˀrn da selbs, seliger gedechtnusz, und lege die selbe matt in dem twing zuͦ Lostorff, vor Buͦchrein ze der Santt Gruͦbn̄. der selb her Heinrich
hett inen die selb̄n matten gebn̄ und geverget fùr fryg ledig eygen. nu vorderttent die gotzhus lùtt jerlich davō drig schilling halleˀ, das si unbillich nem, hofftent, si soͤltent si daran
ungehindert lassen und von semlichem stan. die frow̄en hettent ouch einē verggn̄g brieff von der matten wegen begert den zehoͤren, den wir ouch verhoͤrt hand, der under andrem
luttet, wie das her Heinrich von Goͤszgen, kilcher do selbs, zuͦ Arow vor gericht Fridrichen, der erwirdigen, geistlichn̄ frowen, aͤptischin und covent zuͦ Kungsfelden, jarzitt amptes
meister, die zitt mit Niclausen Eggenheim, sinem vogt, geverget hab zuͦ handen den genanten frow̄en ein matten, sind zwey manwerch und ledig eygen, gelegen zuͦ Lostorff, in dem
twing vor Buͦchrein ze der Sant Gruͦben. und ist der kouff beschechn̄ umb zwentzig und acht pfund pfenīgen Zoffinger werūg. und ist ouch semlichs beschechn̄ mit aller gewarsami,
zuͦ gehoͤrt, urteil, wortten und wercken, so darzuͦ gehort. und der selb brieff besiglet mit Johans Stiebers, die zitt schulth̄z zuͦ Arow, ingesigel, und do zemal richteˀ, ouch mit der statt
Arow̄ grossem ingesigel, des glichn̄ mit des obgenanten her Heinrich ingesigel. des datū wiset uff den nechsten mentag vor sanct Urban tag, do man zalt von gottes gepùrt drizechen
hundert und fùnffzig jar, darnach in dem nùnden jare. und nach verhoͤrung des brieffs rett daruff der genant Widmeˀ, er hoffte sin frow̄en soͤltent by semlichm̄ brieff und kouff
belib̄n und soͤltent die gotzhus lùtt und ouch das gotzhus si an der matten ungehindert lassen. den̄ die matt hett vormalen achtzechen viertel korns jerlichen gùlten und gùlte yetz nit
me den̄ viertzechen viertel. darzuͦ die gotzhus lùtt antwurttent, ir gotzhus hette drig schilling haller uff einē guͦtt, das da erkoufft wer von Uͦlrichen von Zoffingen. die selb̄n
drig schilling werent ouch dem gotzhus gevolget und werden vor viertzig jaren und langer den̄ yemāt verdencken mog und sidher alwegen, hoffent, im soͤllent die hinfùr
ouch volgen und werden, den̄ si habn̄t das in ir jarzitt buͦch und sye ein jarzitt, und begerttent das jarzitt buͤch ze hoͤren, das wir ouch verhoͤrt hand, und luttet, wie das
Uͦlrich Spies gestorb̄n sye und Mechthilt, sin husfrow̄, Uͦlrich Spies, sin vattˀ, Mechthilt, sin muͦttˀ, und ir kind, namlich Kungunt, Grett, Mechthilt, Angnesz, Adelheit, Heilwig und Anna,
ir doͤchtern, und Ruͤdi Meyer und Uͦlrich, des selb̄n sùn, und aller siner vordren, der hatt gesetzt drig schilling mit denen gedingen, das davon sol werden dem lùpriester ein schilling
und zwey schilling der kilchn̄ vō dem guͦtt, das da koufft ist vō Uͦlrichn̄ von Zoffingen. und nach verhoͤrūg des jarzitt buͦchs rettent si und sprachen, si hofftent und
getrùwtent, si soͤltent da bi belib̄n und soͤltent dem gotzhus die drig schilling dahin als daher volgen und werden. also nach vˀhoͤrūg, clag, antwurt, red, wider red des brieffs,
ouch des jarzitt buͦchs hab̄n wir bed teil mit ir wùssen und willen zuͦ guͤttem teil gericht und geschlicht in der frùntschafft umb die obgenan̄₎ stoͤsz und spen. dem ist also, als denn
die obgenant matt vormalen gùlten hatt achtzechen viertel korn und darnach viertzechn̄ viertel, also habn̄t wir darin gerett in dˀ frùntschafft, das die selb matt angentz gelichen ist Lienhartten Roͤtellin, seszhafft zuͦ Lostorff, und hatt er ouch die enpfangē nach lantzrecht und sol davō geb̄n unsern gnedign̄ frowen vō Kungsfeld₎ jerlichn̄ ze zins ein
malter kern. und darzuͦ sol er dem gotzhus zuͦ Lostorff ouch jerlich usrichten drig schilling haller. er mag ouch die matten nutzen, niessen und innhabn̄ nach lantzrecht und die
bessren und wie guͤtt er die machet, so sol man in noch sin erbn̄ andem zins nit steygren noch davō tribn̄ in dhein weg. ob es sich aber hinfùr fuͦgte, das die selb matt so schwach
wurd, das si die obgenante zins nit getragen moͤcht, so sol dise richtūg unsern obgenanten frow̄en von Kungsfelden, ouch dem gotzhus zuͦ Lostorff dewederm teil dheinen
nutz noch schadn̄ weder beren noch bringen, den̄ yetweder teil sol sin recht vor im habn̄ und behaltn̄ sin, in aller wisz und masz als vor, ee dise richtūg beschach. den̄ dise richtung da mit hin und ab sin sol in aller wisz und masz, als ob der nie gedacht wer, sond hie mit yetz gericht und geschlicht sin. und des alles zuͦ warē urkundt
und staͤtter gezugnus habn̄ wir, obgenantē Hans Stoͤlli und Ludwig Zechendˀ, unser yetwedˀ sin ingesigel, doch uns und unsern erbn̄ ane schadn̄, gehenckt an disen brieff, der
geb̄n ist uff den tag als ob stat und des jares, do man zalt nach Cristi gepùrt tusent vierhundert sechzig und sechs jare. ✳